CELEX: 62021TN0538
Language: sl
Date: 2021-09-02 00:00:00
Title: Zadeva T-538/21: Tožba, vložena 2. septembra 2021 – PBL in WA/Komisija

25.10.2021   
            
            
               SL
            
            
               Uradni list Evropske unije
            
            
               C 431/49
            
         
      Tožba, vložena 2. septembra 2021 – PBL in WA/Komisija
      (Zadeva T-538/21)
      (2021/C 431/57)
      Jezik postopka: francoščina
      
         Stranke
      
      
         Tožeči stranki: Penya Barça Lyon: Plus que des supporters (PBL) (Bron, Francija) in WA (zastopnik: J. Branco, odvetnik)
      
         Tožena stranka: Evropska komisija
      
         Predlogi
      
      Tožeči stranki Splošnemu sodišču predlagata, naj:
      
                  —
               
               
                  razglasi ničnost odločbe Generalnega direktorata Evropske komisije za konkurenco z dne 1. septembra 2021 – COMP.C.4/AH/mdr 2021(092342);
               
            
                  —
               
               
                  Evropski komisiji naloži, naj:
                  
                              —
                           
                           
                              uporabi svoje posebne pravice v skladu s členom 116(1) PDEU, in Fédération française de Football odredi, naj takoj preneha z vsakršnimi normativnimi izkrivljanji konkurence, in se uskladi z določbami Pravilnika UEFA o podeljevanju licenc klubom in finančnem fair-playu;
                           
                        
                              —
                           
                           
                              začne postopek za ugotavljanje kršitev v skladu s členoma 107 in 108 PDEU in členom 12 Uredbe Sveta 2015/1589 z dne 13. julija 2015, proti Franciji, zaradi nezakonite državne pomoči klubu Paris Saint-Germain, in zadevo predloži Sodišču Evropske unije;
                           
                        
            
                  —
               
               
                  Komisiji naloži, da na podlagi člena 13 Uredbe Sveta 2015/1589 z dne 13. julija 2015 sprejme začasne ukrepe zoper Francijo, z namenom prenehanja škode, ki sta jo domnevno utrpeli tožeči stranki, s tem da odredi prenehanje naslednjih normativnih odločitev, ki povzročajo nepošteno izkrivljanje konkurence zaradi državne pomoči, kar povzroča selektivno prednost, ki vpliva na konkurenco in trgovino znotraj EU, na notranjem trgu Evropske unije:
                  
                              —
                           
                           
                              posvetovanji dne 12. in 14. decembra 2019 generalne in federalne skupščine profesionalne nogometne lige, in posvetovanje dne 10. decembra 2020 generalne skupščine profesionalne nogometne lige, v imenu francoske nogometne federacije, v izvajanju svojih javnih pooblastil;
                           
                        
                              —
                           
                           
                              sklep z dne 25. junija 2021, s katerim komisija za nadzor profesionalnih klubov nacionalnega direktorata za nadzor upravljanja LFP ni sprejela nobenega administrativnega ukrepa zoper PSG;
                           
                        
                              —
                           
                           
                              sklep profesionalne nogometne lige – neobjavljen – s katerim je slednja potrdila pogodbo, ki sta jo podpisala Lionel Messi in Paris Saint-Germain.
                           
                        
            
         Tožbeni razlogi in bistvene trditve
      
      Tožeči stranki v utemeljitev tožbe, vložene zoper odločbo Evropske komisije COMP.C.4/AH/mdr 2021(092342) z dne 1. septembra 2021, s katero je bil tožečima strankama zavrnjen status zainteresiranih strank v smislu člena 24(2) Uredbe 2015/1589 (1), navajata pet tožbenih razlogov.
      
                  1.
               
               
                  Prvi tožbeni razlog se nanaša na procesno upravičenje strank v tem postopku. Tožeči stranki Komisiji očitata, da ni upoštevala dejstva, da je prva tožeča stranka član („socio“) Futbol Club Barcelona (v nadaljevanju: FC Barcelona) in da je kot takšna pooblaščena za vložitev pritožbe glede domnevno nezakonite državne pomoči.
               
            
                  2.
               
               
                  Drugi tožbeni razlog se nanaša na predložitev na podlagi člena 116 PDEU. Tožeči stranki v zvezi s tem zlasti trdita, da v obravnavanem primeru obstaja nesorazmerje med določbami držav članic, ki izkrivlja konkurenčne pogoje na notranjem trgu. Po mnenju tožečih strank okoliščina, da španska profesionalna nogometna liga – v nasprotju s francosko profesionalno nogometno ligo – zahteva spoštovanje razmerja med plačami in upravičenimi prihodki v višini 70 %, pomeni izkrivljanje, ki v praksi kaznuje klub FC Barcelona.
               
            
                  3.
               
               
                  Tretji tožbeni razlog se nanaša na člen 13 Uredbe 2015/1589. Tožeči stranki s tem tožbenim razlogom uveljavljata nujnost, da se Franciji naloži, naj prekine pomoč in ukrepe, ki lahko pomenijo nezakonito državno pomoč, ki ni priglašena profesionalnim nogometnim klubom na njenem ozemlju.
               
            
                  4.
               
               
                  Četrti tožbeni razlog se nanaša na merila, ki sta jih sprejela Evropska komisija in Sodišče Evropske unije za namene opredelitve državnih pomoči in uporabe člena 108 PDEU v obravnavanem primeru.
               
            
                  5.
               
               
                  Peti tožbeni razlog se nanaša na nujnost razmer, ki upravičuje vložitev predlogov za obravnavanje po hitrem postopku in za izdajo začasne odredbe, s strani tožečih strank.
               
            
         (1)  Uredba Sveta (EU) 2015/1589 z dne 13. julija 2015 o določitvi podrobnih pravil za uporabo člena 108 Pogodbe o delovanju Evropske unije (UL 2015, L 248, str. 9).